„S-ar putea ca el să nu accepte rezultatul alegerilor. Vă asigur că el nu îl va accepta. Nu este posibil să-ţi iubeşti ţara doar atunci când câştigi” şi aceasta este „periculos”, a spus Joe Biden într-un interviu pentru CNN.
„Câte proceduri judiciare a pierdut el? Acest tip nu este un susţinător al democraţiei”, a continuat Joe Biden, cu referire la tentativele rivalului său de a contesta unele rezultate locale.
Reacția președintelui democrat în vârstă de 81 de ani vine după ce, săptămâna trecută, Donald Trump a declarat că va trebui să lupte „pentru binele țării”, dacă rezultatul alegerilor prezidențiale nu va fi unul „cinstit”.
„Dacă totul este făcut în mod cinstit, voi accepta bucuros rezultatele. Însă, dacă nu va fi aşa, atunci va trebui să luptăm pentru binele ţării”, a precizat Donald Trump.
Joe Biden, mulțumit de campania prezidențială
Joe Biden s-a declarat mulțumit de „traiectoria campaniei”, în condițiile în care, spune el, „majoritatea oamenilor se vor concentra şi vor lua o decizie abia în această toamnă”.
Donald Trump „nu a reuşit niciodată să creeze locuri de muncă, în timp ce eu nu am eşuat niciodată. Am creat 15 milioane de locuri de muncă”, a afirmat Joe Biden, întrebat asupra sondajelor de opinie conform cărora americanii au mai multă încredere în adversarul său în problemele economice.
„Economia noastră este cea mai solidă din lume”, a mai declarat Joe Biden, care a adăugat că în timpul summiturilor internaţionale la care participă, majoritatea liderilor străini îi spun: „Trebuie să câştigaţi”.
Joe Biden a mai spus că fostul preşedinte democrat Barack Obama, implicat în campania sa, l-a sfătuit „să o ţină tot aşa”.
Declarațiile lui Joe Biden vin la o zi după ce președintele american l-a primit pe Klaus Iohannis în Biroul Oval de la Casa Albă.
Donald Trump nu şi-a recunoscut niciodată înfrângerea în faţa lui Joe Biden în alegerile prezidenţiale din 2020.
FOTO: Hepta